4 'gevaarlike' rowers ontsnap uit vangwa | Netwerk24
Deur Marietie Louw-Carstens 22 Julie 2021 13:39
Vier veroordeelde rowers het Woensdag buite Polokwane, Limpopo, uit 'n polisievangwa ontsnap toe 'n polisielid glo vir hulle by 'n kafee kos gekoop het.
Die drie Zimbabwiërs en 'n Suid-Afrikaner was agter in 'n polisievangwa op pad van Polokwane na Mokopane.
Daar was nog drie gevangenes in die vangwa, wat nie ontsnap het nie.
Die polisiebeamptes van die Westenburg-polisiekantoor in Polokwane het omstreeks 11:30 by die Eerstegoud-handelshuis, langs die R101-pad op pad na Mokopane, stilgehou om glo vir die sewe mans kos te koop.
Brig. Motlafela Mojapelo, polisiewoordvoerder in Limpopo, sê dit is nie duidelik presies wat gebeur het nie, maar die polisielede is oorrompel.
Een van die polisielede se dienspistool is deur die gevangenes gegryp. Hy is glo gedwing om die deur van die vangwa oop te maak.
Vier van die mans het laat spaander en in die beboste gebied verdwyn.
Mojapelo sê drie gevangenes het in die vangwa bly sit.
Die polisielede het in die harwar hulp ontbied. Plaaslike buurtwaglede en AfriForum het na die gebied gejaag om ook te help om na die vier mans te soek.
Daar is selfs 'n hommeltuig ingespan om met die soektog te help.
John Fine (39) Foto: SAPD
Dennis Hove (39) Foto: SAPD
Figos Madisha (40) Foto: SAPD
Clifford Matonhari (31) Foto: SAPD
Mojapelo sê John Fine (39), Dennis Hove (39) en Clifford Matonhori (31) is Zimbabwiërs. Hulle is in 2019 saam met Figos Madisha (40), 'n Suid-Afrikaner, in hegtenis geneem weens verskeie gewapende rooftogte in die Mokopane-gebied. Hulle is onlangs skuldig bevind en sou Vrydag in die landdroshof in Mokopane gevonnis word.
Lt.genl. Thembi Hadebe, polisiehoof in Limpopo, sê 'n ondersoek sal gedoen word oor of die polisielede wat die gevangenes vervoer het nalatig was.
Mojapelo het die publiek gemaan dat die vier ontsnaptes gevaarlik is.
Enigiemand met inligting kan die Westenburg-polisiekantoor by 082 565 8566 bel.
Meer oor: Brig. Motlafela Mojapelo | Limpopo | Polokwane | Dienspistool | Vangwa | Rowers | Ontspanning | Polisie Oorrompel